Hram Jasukuni

Yasukuni hram (jap. 靖国神社, Yasukuni Jinja) je japanski šintoistički hram smješten u Tokiju. Posvećen je štovanju duhova japanskih vojnika koji su poginuli u službi japanskog cara. Trenutno se na hramskom popisu nalaze imena 2 466 532 ljudi čiji su životi bili posvećeni službi Japanskog carstva, posebice onima koji su poginuli za vrijeme ratova. Yasukuni hram je obilježen brojnim kontroverzama jer je 1 068 ljudi s hramske liste osuđeno za ratne zločine dok su 14 s tog popisa ratni zločinci A klase, uključujući bivšeg japanskog premijera Hidekija Tōja. Vojni muzej Yūshūkan u sklopu hrama je optužen za reviziju povijesti i slavljenje agresivne militarističke prošlosti Japana. Posjeti japanskih ministara i naročito premijera hramu uzrokuju brojne prosvjede iz zemalja koje su bile žrtve japanske vojne agresije: Kine, Sjeverne i Južne Koreje te Tajvana.